रुपन्देही सुपर लिग वान–डे क्रिकेट : सैनामैना विजयी
ड्रिम युनिक रुपन्देही सुपर लिग वान–डे क्रिकेट प्रतियोगिताअन्तर्गत शनिबार सैनामैना क्रिकेट क्लबले ए डिभिजनको बी ग्रुपको खेल जितेको छ । 
तिलोत्तमा — ड्रिम युनिक रुपन्देही सुपर लिग वान–डे क्रिकेट प्रतियोगिताअन्तर्गत शनिबार सैनामैना क्रिकेट क्लबले ए डिभिजनको बी ग्रुपको खेल जितेको छ । टस जितेर ब्याटिङ गरेको जेआर क्रिकेट क्लबले निर्धारित ५० ओभरमा ८ विकेट गुमाएर २ सय ४९ रन जोड्यो । जेआरको तर्फबाट ब्याटिङमा खड्क बोहराले ४९, सन्दीप सुनारले ४८ नटआउट, गगन थापाले ३० नटआउट, प्रकाश जैसीले २७ रन तथा विशाल भुसालले २० रन बनाउन सफल भएका थिए । सैनामैनाका बलर यदु यादव र निश्चल क्षेत्रीले समान २/२ विकेट लिए । अर्का खेलाडी सुनिल पौडेल र रन्जित क्षेत्रीले १/१ विकेट लिएका थिए ।जवाफी व्याटिङका क्रममा सैनामैनाले ३९.३ ओभरमा ७ विकेटको नोक्सानीमा लक्ष्य भेट्टायो । सैनामैनाको लागि ब्याटिङमा विक्रम गौतमले ७३, सुनिल पौडेलले ३९, दिलसाद अलिले ३८, रोमन पाठकले २२ र सुजन क्षेत्रीले २० रन बनाए । सैनामैनालाई ४६ रन अतिरिक्तको रुपमा प्राप्त भएको थियो ।जेआरको तर्फबाट बलिङमा सन्दीप सुनारले ३ विकेट लिए भने नरेन साउद, प्रकाश जैसी, खड्क बोहरा र विशाल भुसालले १/१ विकेट लिएका थिए । उक्त खेलको प्लेयर अफ दि म्याच सैनामैनाका विक्रम गौतम घोषित भए ।शनिबारदेखि ग्रुप बी अन्तर्गतका सम्पूर्ण खेल सकिएका छन् । जसबाट तिरुपती क्रिकेट क्लबले फाइनलमा स्थान पक्का गरेको छ । त्यस्तै यो ग्रुपबाट बुटवल ११ डिभिजन 'बी'मा घटुवा भएको छ । तिरुपती क्रिकेट क्लब, सैनामैना क्रिकेट क्लब, जेआर क्रिकेट क्लब र वेस्टर्न क्रिकेट क्लब 'ए' मै रहन सफल भएका छन् ।आइतबार हुने खेलमा ग्रुप 'ए' अन्तर्गत लुम्बिनी खुकुरी क्लब बेलहिया र देवदह क्रिकेट युनिट देवदह भिड्नेछन् ।